作者:無名氏
標題:沁園春
內容:閶闔初開，羽葆來從，鬥畔天南。看長身玉立，精神耿耿，風姿冰冷，瓊佩珊珊。政數龔黃，才稱屈宋，君合居其伯仲間。猶堪慶，早恩沾令子，新著朝冠。東園。未即開藩。且鄉曲吾曹共往還。向棋邊幾見，爛柯樵客，琴中時寫，流水高山。野鶴立階，靈龜支坐，修竹梅花伴歲寒。榮華事，有傳家從橐，立上清班。